b'\n_START_ARTICLE_\nJude\xc8\x9bul Cluj\n_START_SECTION_\nDenumire\n_START_PARAGRAPH_\nNumele de Cluj provine din latinescul Castrum Clus, folosit pentru \xc3\xaent\xc3\xa2ia oar\xc4\x83 \xc3\xaen secolul al XII-lea pentru a numi Cetatea Clujului. Cuv\xc3\xa2ntul latin clusa \xc3\xaenseamn\xc4\x83 \xc3\xaenchis (\xc3\xaen italian\xc4\x83 chiuso) \xc8\x99i se refer\xc4\x83 la situarea Clujului \xc3\xaentr-un loc \xc3\xaenchis, \xc3\xaenconjurat de dealuri. Echivalentul german, Klause, este p\xc4\x83strat \xc3\xaen denumirea Klausenburg. O localitate \xc8\x99i o regiune cu numele Klausen (\xc3\xaen italian\xc4\x83 Chiusa) exist\xc4\x83 \xc8\x99i \xc3\xaen Tirolul de Sud.\n_START_SECTION_\nIstoric\n_START_PARAGRAPH_\nFa\xc8\x9b\xc4\x83 de jude\xc8\x9bul Cluj (interbelic), continuatorul comitatului istoric al Clujului, jude\xc8\x9bul actual cuprinde \xc8\x99i cea mai mare parte din teritoriul jude\xc8\x9bului Turda \xc8\x99i din jude\xc8\x9bul Some\xc8\x99, care nu au fost re\xc3\xaenfiin\xc8\x9bate la reforma administrativ\xc4\x83 din 1968. \xc3\x8en schimb o parte a teritoriului istoric al jude\xc8\x9bului Cluj a trecut la S\xc4\x83laj respectiv Mure\xc8\x99._NEWLINE_La S\xc4\x83laj a trecut fosta plas\xc4\x83 Hida (cu S\xc3\xa2nmihaiu Alma\xc8\x99ului etc.), iar la Mure\xc8\x99 fosta plas\xc4\x83 S\xc4\x83rma\xc8\x99u din perioada interbelic\xc4\x83, cu 20 de sate.\n_START_SECTION_\nStema\n_START_PARAGRAPH_\nStema jude\xc8\x9bului Cluj a fost adoptat\xc4\x83 prin hot\xc4\x83r\xc3\xa2rea de guvern nr. 221/2006 \xc8\x99i publicat\xc4\x83 \xc3\xaen Monitorul Oficial nr. 190/28 februarie 2006. Se compune dintr-un scut triunghiular cu marginile rotunjite, sfertuit. \xc3\x8en partea superioar\xc4\x83, \xc3\xaen primul cartier, \xc3\xaen dreapta, pe fond auriu, se afl\xc4\x83 \xe2\x80\x9eLupa Capitolina\xe2\x80\x9d, de culoare neagr\xc4\x83. \xc3\x8en partea superioar\xc4\x83, \xc3\xaen al doilea cartier, \xc3\xaen st\xc3\xa2nga, pe fond albastru, se afl\xc4\x83 o cunun\xc4\x83 de gr\xc3\xa2u aurie. \xc3\x8en partea inferioar\xc4\x83, \xc3\xaen al treilea cartier, \xc3\xaen dreapta, pe fond albastru, se afl\xc4\x83 o carte argintie deschis\xc4\x83. \xc3\x8en partea inferioar\xc4\x83, \xc3\xaen al patrulea cartier, \xc3\xaen st\xc3\xa2nga, pe fond auriu, se afl\xc4\x83 doi lei afronta\xc8\x9bi de culoare neagr\xc4\x83, cu limba ro\xc8\x99ie, care sus\xc8\x9bin un stejar dezr\xc4\x83d\xc4\x83cinat, de culoare neagr\xc4\x83._NEWLINE_Lupa Capitolina este simbolul romanit\xc4\x83\xc8\x9bii, fiind dona\xc8\x9bia statului italian \xc3\xaen anul 1920. Semnific\xc4\x83 istoria jude\xc8\x9bului, Clujul av\xc3\xa2nd mai multe a\xc8\x99ez\xc4\x83ri romane: Napoca (Cluj), Potaissa (Turda) \xc8\x99i castrele romane de la Turda, Gil\xc4\x83u, Bologa, Gherla \xc8\x99i C\xc4\x83\xc8\x99eiu. Cununa de gr\xc3\xa2u aurie reprezint\xc4\x83 snopul de gr\xc3\xa2u existent pe stemele vechi ale jude\xc8\x9bului, simboliz\xc3\xa2nd prin stilizare bogatele obiceiuri folclorice din zon\xc4\x83 (cununa de pe Some\xc8\x99). Cartea argintie deschis\xc4\x83 simbolizeaz\xc4\x83 cultura \xc8\x99i \xc8\x99tiin\xc8\x9ba, prin tiparul existent aici din secolul al XVI-lea, marc\xc3\xa2nd prima \xc8\x99coal\xc4\x83 s\xc4\x83teasc\xc4\x83 atestat\xc4\x83 documentar (Jucu, secolul XIV), \xe2\x80\x9eColegiul iezuit\xe2\x80\x9d din secolul XVI, \xe2\x80\x9eLiceul piarist\xe2\x80\x9d, Universitatea. Leii simbolizeaz\xc4\x83 unirea celor trei principate - Muntenia, Transilvania \xc8\x99i Moldova - un semn heraldic preluat de pe sigiliul principelui unificator Mihai Viteazul.\n_START_SECTION_\nRelieful\n_START_PARAGRAPH_\nJude\xc8\x9bul Cluj are o suprafa\xc8\x9b\xc4\x83 de 6.674\xc2\xa0km\xc2\xb2, reprezent\xc3\xa2nd 2,8% din teritoriul Rom\xc3\xa2niei. Jude\xc8\x9bul este unul de podi\xc8\x99 \xc8\x99i de munte. Circa un sfert (24%) din suprafa\xc8\x9ba jude\xc8\x9bului este muntoas\xc4\x83, ocupat\xc4\x83 de Mun\xc8\x9bii Apuseni, cu \xc3\xaen\xc4\x83l\xc8\x9bimi de p\xc3\xa2n\xc4\x83 la 1.800 de metri, localiza\xc8\x9bi \xc3\xaen partea sud-vestic\xc4\x83 a jude\xc8\x9bului. Restul suprafe\xc8\x9bei este format \xc3\xaen propor\xc8\x9bie de 76% din dealuri \xc8\x99i v\xc4\x83i ale Podi\xc8\x99ului Some\xc8\x99an \xc8\x99i C\xc3\xa2mpiei Transilvaniei. Terasele \xc8\x99i luncile din sectoarele inferioare ale Some\xc8\x99ului Mic \xc8\x99i Arie\xc8\x99ului suplinesc lipsa c\xc3\xa2mpiilor.\n_START_SECTION_\nHidrografia\n_START_PARAGRAPH_\nTeritoriul jude\xc8\x9bului apar\xc8\x9bine bazinului Some\xc8\x99ului Mic \xc8\x99i par\xc8\x9bial bazinului Arie\xc8\x99ului \xc8\x99i al Cri\xc8\x99ului Repede. Pe teritoriul jude\xc8\x9bului sunt lacuri de alunecare \xc8\x99i lacuri care au luat na\xc8\x99tere \xc3\xaen vechile exploat\xc4\x83ri de sare, precum \xc8\x99i lacuri de acumulare create prin amenajarea sistemului energetic "Some\xc8\x99" (Gil\xc4\x83u, Tarni\xc8\x9ba, F\xc3\xa2nt\xc3\xa2nele).\n_START_SECTION_\nDemografie\n_START_PARAGRAPH_\nEvolu\xc8\x9bia istoric\xc4\x83 a popula\xc8\x9biei jude\xc8\x9bului Cluj a fost urm\xc4\x83toarea:_NEWLINE_\xc3\x8en 2002, jude\xc8\x9bul avea 311 657 locuitori, dintre care:_NEWLINE_Jude\xc8\x9bul Cluj - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia_NEWLINE__NEWLINE_Cu o popula\xc8\x9bie de 702.755 locuitori \xc3\xaen 2002, densitatea popula\xc8\x9biei era de 105/km\xc2\xb2.\n_START_SECTION_\nEconomie\n_START_PARAGRAPH_\nJude\xc8\x9bul Cluj are una dintre cele mai dinamice economii din Rom\xc3\xa2nia. Investi\xc8\x9biile str\xc4\x83ine \xc3\xaen zon\xc4\x83 sunt printre cele mai ridicate din Rom\xc3\xa2nia. \xc3\x8en plus, Cluj-Napoca ad\xc4\x83poste\xc8\x99te importante centre de servicii IT \xc8\x99i financiare._NEWLINE_\xc3\x8en anul 2015, Clujul avea dup\xc4\x83 Bucure\xc8\x99ti cel mai mare num\xc4\x83r de companii din \xc8\x9bar\xc4\x83 (peste 32.000), peste 150.000 de oameni lucr\xc3\xa2nd \xc3\xaen companiile din jude\xc8\x9b.\n_START_SECTION_\nIndustria\n_START_PARAGRAPH_\n\xc3\x8en 2005, \xc3\xaen jude\xc8\x9bul Cluj \xc3\xae\xc8\x99i desf\xc4\x83\xc8\x99urau activitatea un num\xc4\x83r de 21155 de unit\xc4\x83\xc8\x9bi locale active din industrie, construc\xc8\x9bii, comer\xc8\x9b \xc8\x99i alte servicii. \xc3\x8en ansamblul economiei jude\xc8\x9bului Cluj, locurile dominante sunt de\xc8\x9binute de comer\xc8\x9bul cu ridicata \xc8\x99i am\xc4\x83nuntul, servicii de repara\xc8\x9bii, tranzac\xc8\x9bii imobiliare, \xc3\xaenchirieri, industrie prelucr\xc4\x83toare \xc8\x99i construc\xc8\x9bii._NEWLINE_Cele patru parcuri industriale Tetarom sunt \xc3\xaen centrul activit\xc4\x83\xc8\x9bii industriale din jude\xc8\x9b.\n_START_SECTION_\nAgricultura\n_START_PARAGRAPH_\n\xc3\x8en 2005 suprafa\xc8\x9ba cultivat\xc4\x83 \xc3\xaen profil de exploatare, cu principalele culturi, era de 157307 de hectare, din care 111046 de hectare au reprezentat culturi de cereale pentru boabe, 33676 de hectare de gr\xc3\xa2u \xc8\x99i secar\xc4\x83, 22239 de hectare de orz \xc8\x99i orzoaic\xc4\x83, 46611 de hectare de porumb, 6453 de hectare de plante uleioase, 5469 de hectare de floarea soarelui, 1913 de hectare de sfecl\xc4\x83 de zah\xc4\x83r, 12027 de hectare de cartofi \xc8\x99i 9255 de hectare cultivate cu legume._NEWLINE_Produc\xc8\x9bia total\xc4\x83 de fructe \xc3\xaen 2005 a fost de 40449 tone de mere, prune, cire\xc8\x99e \xc8\x99i vi\xc8\x99ine, pere, nuci, piersici, caise \xc8\x99i alte fructe._NEWLINE_Parcul de tractoare \xc8\x99i ma\xc8\x99ini agricole la data de 31 decembrie 2005 era de 5184 tractoare, 3904 pluguri pentru tractor, 1410 sem\xc4\x83n\xc4\x83tori mecanice \xc8\x99i 731 combine pentru recoltat._NEWLINE_Efectivele de animale la sf\xc3\xa2r\xc8\x99itul anului 2005 erau de 85303 de capete de bovine, 227660 de capete de porcine, 326071 de capete de ovine \xc8\x99i 7341 capete de caprine.'